
ATZINUMS
Pilsoņu brīvību, tieslietu un iekšlietu komiteja aicina par jautājumu atbildīgo Budžeta kontroles komiteju rezolūcijas priekšlikumā, ko tā pieņems, iekļaut turpmāk minēto:

1.	aicina visas TI aģentūras pastiprināt iekšējās efektivitātes revīzijas un novērst administratīvo struktūru dublēšanos; uzstāj, ka katrs budžeta vai darbinieku skaita palielinājums ir jāpapildina ar izmērāmiem snieguma rādītājiem;
(Ņemiet vērā, ka šis papildinājums ir pirms I daļas)
I daļa – Eiropas Savienības Aģentūras tiesu iestāžu sadarbībai krimināllietās 2024. finanšu gada budžeta izpildes apstiprināšana
[bookmark: _Hlk211414452]2.	norāda, ka Eiropas Savienības Aģentūras tiesu iestāžu sadarbībai krimināllietās (Eurojust) operatīvās darbības apmērs pastāvīgi pieaug – 2024. gadā aģentūra izskatīja 12 972 lietas, notika vairāk nekā 640 koordinācijas sanāksmes, darbojās 32 koordinācijas centri un 361 kopēja izmeklēšanas grupa (“KIG”) (gada laikā pieaugums par 25 %), tika veicināta 452 Eiropas apcietināšanas orderu izpilde un izmantoti 2668 Eiropas izmeklēšanas rīkojumi;
3.	atzinīgi vērtē Eurojust darbības efektivitātes palielinājuma rādītājus, proti, budžeta izpildi 99,94 % apmērā un štatu saraksta aizpildīšanu 98,35 % apmērā; norāda, ka šie rezultāti ir sasniegti, saskaroties ar būtiskiem budžeta ierobežojumiem, kas izriet no darba slodzes pieauguma un augstā inflācijas līmeņa;
4.	atzinīgi vērtē Eurojust atbalstu darbībām, kas tiek īstenotas saistībā ar agresijas karu pret Ukrainu, kopējo izmeklēšanas grupu, kura izmeklē iespējamos galvenos starptautiskos noziegumus, galveno starptautisko noziegumu datubāzes (CICED) uzturēšanu un atbalstu Eurojust paspārnē izveidotajam Starptautiskajam centram saukšanai pie atbildības par agresijas noziegumu; uzstāj, ka šīm darbībām un to izvēršanai ir jāatvēl pietiekami finanšu resursi un cilvēkresursi;
5.	atzinīgi vērtē to, ka 2024. gada septembrī Eurojust paspārnē tika izveidots Eiropas Tiesu iestāžu tīkls organizētās noziedzības jomā (EJOCN), kas darbojas kā unikāls centrs specializēto zināšanu apmaiņai starp tiesu iestādēm, kuras iesaistītas organizētās noziedzības izmeklēšanā un kriminālvajāšanā; norāda, ka ir jāizstrādā saskaņota EJOCN attīstības stratēģija, lai palielinātu tā nozīmi praktisko darbību veicējiem;
6.	atzinīgi vērtē to, ka Eurojust ir noslēgusi vienošanās par sadarbības kārtību ar trešām valstīm un ka ir pieņemta stratēģija sadarbībai ar starptautiskajiem partneriem (2024–2027); aicina stiprināt starptautiskās sadarbības pasākumus, turpinot pilnveidot vienošanās par sadarbības kārtību un noslēdzot partnerības un sadarbības nolīgumus;
7.	atzinīgi vērtē Eurojust ciešo sadarbību ar Eiropas Savienības Aģentūru tiesībaizsardzības sadarbībai (Eiropolu) un starpaģentūru darba grupas izveidi tālākai sadarbības iespēju izpētei; uzstājīgi norāda, ka Eurojust, Eiropola un Eiropas Prokuratūras (EPPO) tiesību aktu pārskatīšanas cikls dod unikālu iespēju vēl vairāk uzlabot sinerģiju starp šīm struktūrām, it īpaši operatīvajā sadarbībā un datu un informācijas apmaiņā, vienlaikus nodrošinot savstarpēju papildināmību un novēršot dublēšanos vai juridisko pilnvaru pārklāšanos;
8.	aicina Eiropolu izveidot īpašu saziņai ar Eurojust paredzētu kontaktpunktu, kas būtu atbildīgs par informācijas apmaiņas veicināšanu, sadarbības nodrošināšanu kopīgās lietās un koordinācijas uzlabošanu starp Eurojust kopējām izmeklēšanas grupām (KIG) un Eiropola operatīvajām darba grupām;
9.	turklāt aicina nodrošināt mērķtiecīgu sadarbspēju starp Eurojust un Eiropolu, nodrošinot proporcionalitāti, juridisko noteiktību un konfidencialitāti, lai uzlabotu tiesu un tiesībaizsardzības iestāžu izmeklēšanas saikņu agrīnu atklāšanu;
10.	ar nopietnām bažām pieņem zināšanai, ka ir būtiski iekavējusies jaunās lietu pārvaldības sistēmas ieviešana; vērš uzmanību uz risku, ka šī kavēšanās var ietekmēt pierādījumu pieņemamību Eurojust izskatītajās lietās, tostarp CICED glabātajās lietās; aicina Eiropas Komisiju un Eurojust kopīgi izstrādāt pārredzamu grafiku un riska pārvaldības plānu lietu pārvaldības sistēmai, lai nodrošinātu darbības nepārtrauktību un datu integritāti visās notiekošajās izmeklēšanās; aicina Eiropas Komisiju veikt sistemātiskus ietekmes novērtējumus un nepieciešamo resursu aplēses attiecībā uz sarežģītu IT sistēmu izstrādi, it īpaši tad, ja tiesību aktu priekšlikumos ir noteikti to izveides un darbības termiņi;
II daļa – Eiropas Savienības Pamattiesību aģentūras 2024. finanšu gada budžeta izpildes apstiprināšana
11.	atzinīgi vērtē to, ka Eiropas Savienības Pamattiesību aģentūra (FRA) ir spējusi sasniegt savus mērķus un īstenot gada darba programmā paredzētās darbības, neraugoties uz cilvēkresursu un finanšu resursu pastāvīgo trūkumu, it īpaši ņemot vērā, ka FRA pilnvaras ir būtiski paplašinātas; ņem vērā un atkārtoti pauž bažas par to, ka FRA joprojām saskaras ar finanšu resursu un personāla resursu ierobežojumiem; aicina piešķirt FRA papildu resursus gan budžeta, gan personāla izteiksmē un norāda, ka sagatavoto publikāciju skaits bija 102 salīdzinājumā ar izvirzīto mērķrādītāju 50, izbraukuma sanāksmju un pasākumu skaits, kuros FRA uzstājās ar prezentācijām vai runām, vai citā oficiālā veidā, bija 223 salīdzinājumā ar izvirzīto mērķrādītāju 120, sniegto rakstisko/mutisko ieguldījumu skaits bija 520 salīdzinājumā ar izvirzīto mērķrādītāju 120 un sagatavoto komunikācijas materiālu skaits bija 3617 salīdzinājumā ar izvirzīto mērķrādītāju 1000; ar gandarījumu norāda, ka FRA ir ļoti augsts budžeta izpildes rezultāts, proti, vairāk nekā 99 %; uzskata, ka tas ir būtisks pareizas finanšu pārvaldības un budžeta principu ievērošanas rādītājs; atzinīgi vērtē sadarbību ar citām ES aģentūrām, kā arī starptautiskajām un valstu līmeņa cilvēktiesību aizsardzības struktūrām un pilsonisko sabiedrību ar mērķi nodrošināt pamattiesību ievērošanu; uzsver, ka resursu trūkums var ietekmēt aģentūras veiktā darba kvalitāti, kam ir bijusi ļoti liela nozīme, lai nodrošinātu, ka ES politikā un tiesību aktos tiek ņemtas vērā pamattiesības;
12.	uzsver FRA kā nozīmīgas dalībnieces lomu pamattiesību un tiesiskuma jomā, kā noteikts vienā no ES primārajiem tiesību aktiem – Pamattiesību hartā, un uzteic to par sniegto atbalstu pamattiesību ievērošanas, aizsardzības un īstenošanas nodrošināšanā ES pašreizējos tiesību aktos un politikā, tostarp paužot gandarījumu par aģentūras ieguldījumu līdztiesības nodrošināšanas un diskriminācijas novēršanas iniciatīvās, piemēram, seksisma, rasisma, antisemītisma un islamofobijas apkarošanā, ar līdztiesību saistītu datu vākšanas atbalstīšanā, palīdzībā valstu stratēģisko satvaru īstenošanā romu jautājumos, un iesaistīšanos Komisijas ziņojumu sagatavošanā par ES rasisma apkarošanas rīcības plānu 2020.–2025. gadam un ar to saistītajiem valstu rīcības plāniem un par LGBTIK līdztiesības stratēģiju 2020.–2025. gadam, kā arī pirmā progresa ziņojuma sagatavošanā par ES stratēģiju antisemītisma apkarošanai un ebreju dzīvesvides atbalstam; atzīst FRA svarīgo lomu Komisijas ikgadējā ziņojuma par tiesiskumu sagatavošanā; uzsver FRA svarīgo lomu pilsoniskās sabiedrības aizsardzības veicināšanā un riskam pakļautu cilvēktiesību aizstāvju aizsardzībā; ar Eiropas Savienības Pamattiesību hartu un starptautiskajiem cilvēktiesību standartiem saistītu pētījumu nodrošināšanā un spēju veidošanas atbalstīšanā; kā arī ikgadējā ziņojuma par pamattiesībām sagatavošanā; tomēr uzskata, ka FRA pilnvaru paplašināšanai arī turpmāk jābūt samērīgai ar tās pamatuzdevumu;
13.	atzinīgi vērtē FRA pirmo projektu, kura mērķis ir veikt stratēģisko prognozēšanu pamattiesību jomā, lai laikus apzinātu nākotnes problēmjautājumus pamattiesību jomā un ļautu aģentūrai labāk atbalstīt gan ES politikas izstrādi, gan dalībvalstis jaunu problēmu risināšanā;
14.	vērš uzmanību uz FRA norādījumiem un iesaistīšanos patvēruma un migrācijas, robežu un sadarbspējas jautājumos, kā arī tās nozīmīgo ieguldījumu attiecībā uz pamattiesībām, dalībvalstu starptautiskajām saistībām un ES tiesību aktiem cilvēktiesību jomā, tostarp uz darbu, ko aģentūra veic, lai nodrošinātu, ka migrācijas politika tiek izstrādāta un īstenota, pilnībā ievērojot pamattiesības, kā arī uz apmācības sesijām, kuras tiek rīkotas valstu iestādēm un kurās uzmanība tiek pievērsta arī pamattiesību garantijām migrācijas un patvēruma jomā;
15.	atzinīgi vērtē FRA ieguldījumu Mākslīgā intelekta aktā, specializēto zināšanu nodrošināšanu saistībā ar Digitālo pakalpojumu akta īstenošanu un aģentūras publicēto ziņojumu, kurā aplūkoti sarežģījumi, kas saistīti ar Vispārīgās datu aizsardzības regulas (VDAR) īstenošanu, un kurš nodrošina pamatinformāciju Eiropas Komisijas veiktajam regulas izvērtējumam; ar gandarījumu norāda uz FRA veikto darbu saistībā ar kaitīgu saturu tiešsaistē un moderācijas praksi, kas ļāvis uzlabot datu vākšanu par naida runu tiešsaistē, kibernoziedzību un pamattiesībām;
III daļa – Eiropas Savienības Patvēruma aģentūras 2024. finanšu gada budžeta izpildes apstiprināšana

16.	norāda, ka Eiropas Parlaments 2025. gada 7. maijā nolēma atlikt lēmuma pieņemšanu par apstiprinājuma sniegšanu Eiropas Savienības Patvēruma aģentūras izpilddirektorei par aģentūras 2023. finanšu gada budžeta izpildi, jo gaidāma OLAF izmeklēšana saistībā ar iespējamām problēmām, kas ietekmē aģentūras finanšu pārvaldību; norāda, ka 2025. gada 22. oktobrī Eiropas Parlaments apstiprināja EUAA budžeta izpildi, sniedzot aģentūrai vairākus ieteikumus; atkārtoti uzsver, ka ir svarīgi pilnībā īstenot visus Parlamenta sniegtos ieteikumus saistībā ar 2024. gada budžeta izpildes apstiprināšanas procedūru;
17.	norāda, ka 2024. gadā tika iesniegts vairāk nekā 1 miljons starptautiskās aizsardzības pieteikumu (-11 % salīdzinājumā ar 2023. gadu), kā arī ES+ valstīs tika pieņemti vēl 746 000 lēmumi par pagaidu aizsardzības piešķiršanu; uzsver Eiropas Savienības Patvēruma aģentūras (EUAA) pastāvīgi sniegto operacionālo un tehnisko atbalstu dalībvalstīm, it īpaši atbalstu saistībā ar operacionālajiem plāniem 13 dalībvalstīs[1], tādējādi papildinot šo valstu spējas izskatīt patvēruma pieteikumus un nodrošināt uzņemšanu; turklāt ar gandarījumu norāda, ka EUAA darbība attīstās atbilstoši vajadzībām uz vietas; atzinīgi vērtē to, ka pārmitināšanas jomā dalībvalstis arvien vairāk izmanto EUAA Pārmitināšanas atbalsta centru Turcijā, kā rezultātā tikušas atbalstītas 34 pārmitināšanas misijas, kurās sniegta palīdzība 4100 personām;
18.	atzinīgi vērtē to, ka EUAA sarīkoja 1200 apmācības sesijas, kurās piedalījās 18 000 dalībnieku – par 28 % vairāk nekā 2023. gadā; ar gandarījumu norāda, ka pēc ilga un mērķtiecīga sagatavošanās darba, kas tika veikts sadarbībā ar Maltas iestādēm, EUAA kļuvusi par oficiāli atzītu tālākizglītības un augstākās izglītības nodrošinātāju; pauž pārliecību, ka tas ir nozīmīgs pavērsiens apmācības programmas pārveidē par unikālu instrumentu, kas Eiropas Savienībā veicinās vienotu pieeju patvēruma un migrācijas pārvaldībai; atzinīgi vērtē to, ka ir pieņemta daudzgadu uzraudzības programma, kurā noteikta kopējās Eiropas patvēruma sistēmas operacionālās un tehniskās piemērošanas pirmā uzraudzības cikla secība laikposmā no 2026. gada līdz 2030. gadam; atzinīgi vērtē arī vienotas metodikas izveidi šiem uzraudzības pasākumiem;
19.	atzīst EUAA nozīmīgo ieguldījumu izcelsmes valsts informācijas un norādījumu jomā, kā arī situācijas apzināšanā un ar to saistītu datu vākšanā;
20.	atzinīgi vērtē EUAA centienus savlaicīgi atjaunināt visus atbalsta materiālus pēc jauno tiesību aktu, kā arī Migrācijas un patvēruma pakta pieņemšanas un ļoti atzinīgi vērtē EUAA ieguldījumu un atbalstu, kas sniegts, gatavojoties pakta piemērošanas sākšanai, cita starpā attiecībā uz 11 ar paktu saistītiem produktiem, kas ir būtiski, lai sniegtu ievirzi dalībvalstīm un praktiskā darba veicējiem; tomēr prasa, lai minētie dokumenti tiktu kopīgoti ar Parlamentu nekonfidenciālā veidā gan pārredzamības, gan efektivitātes nolūkā;
21.	norāda, ka EUAA 2024. gada budžets bija 172 miljoni EUR un darbinieku amata vietu skaits – 592 (salīdzinājumā ar 529 amata vietām 2023. gadā); prasa piešķirt EUAA pienācīgu finansējumu un cilvēkresursus, ņemot vērā aģentūrai uzticēto pienākumu ievērojamo pieaugumu saistībā ar Migrācijas un patvēruma pakta īstenošanu; pauž nožēlu par to, ka 2024. gadā bija izdevies aizpildīt tikai 508 amata vietas; cildina EUAA darbinieku entuziasmu un darba rezultātus, kas sasniegti, neraugoties uz ievērojamo skaitu neaizpildīto amata vietu un ar to saistīto lielo darba slodzi; uzsver, ka ir svarīgi uzturēt pozitīvu darba vidi, ko veicina atvērti saziņas kanāli un atzinības izrādīšana par gūtajiem panākumiem; mudina EUAA paātrināt darbā pieņemšanas procesus, lai aizpildītu visas brīvās amata vietas;
22.	norāda uz EUAA snieguma uzlabošanos – saistību apropriāciju izpildi 99 % apmērā un maksājumu apropriāciju izpildi 95 % apmērā – un mudina EUAA turpināt izstrādāt iekšējās kontroles mehānismus un uzlabot to kvalitāti; mudina EUAA periodiski ziņot Parlamentam par to, kā tiek īstenoti valdes 2025. gadā sniegtie rakstiskie ieteikumi attiecībā uz korektīvajiem pasākumiem, kuri izklāstīti izpilddirektores paziņojumā par redzējumu attiecībā uz vadību pārmaiņu īstenošanā EUAA (“Vision Statement on leadership implementing the changes in EUAA”); atkārtoti uzsver, ka ir svarīgi, lai valde proaktīvi iesaistītos EUAA darbību virzības noteikšanā, un atgādina, ka ir svarīgi nodrošināt efektīvas un pārredzamas procedūras un struktūras izveidi saziņai ar valdi, lai būtu iespējams veikt savlaicīgu un efektīvu pārraudzību; aicina Komisiju sniegt atbalstu un palīdzību valdes locekļiem pārraudzības uzdevumu izpildē;
23.	aicina EUAA ieviest neatkarīgu iekšēju ētikas mehānismu; mudina EUAA cieši pievērsties CONT komitejas 2025. gada 15. jūlijā apspriestajā OLAF ziņojumā izklāstīto cilvēkresursu pārvaldības nepilnību novēršanai, lai organizācijā saglabātu integritāti un uzticēšanos;
24.	atgādina, ka ir svarīgi stiprināt parlamentāro uzraudzību, lai uzlabotu EUAA pārskatatbildību, un atkārtoti aicina aģentūru dalīties ar valdes apspriežu protokoliem; ņemot vērā Eiropas Parlamenta iesaisti jautājumos, ko reglamentē EUAA regula, aicina valdi sistemātiski uzaicināt ekspertu no Eiropas Parlamenta piedalīties valdes sanāksmēs;
25.	atzinīgi vērtē EUAA pirmās pamattiesību stratēģijas un turpmāko rīcības plānu pieņemšanu; atzinīgi vērtē to, ka ir izveidots sūdzību mehānisms, kā arī attiecīga tīmekļa vietne, kuras uzdevums ir atvieglot piekļuvi šim mehānismam; atzinīgi vērtē pamattiesību amatpersonas (FRO) 24 apsvērumus, kas sniegti pēc operacionālo plānu analīzes, operacionālo plānu īstenošanas novērtējumiem un EUAA operāciju apmeklējumiem uz vietas; atzinīgi vērtē FRO biroja pirmo gada pārskatu, kurā sniegts pārskats par 2024. gadā veikto darbu;
IV daļa – Eiropas Savienības Aģentūras lielapjoma IT sistēmu darbības pārvaldībai brīvības, drošības un tiesiskuma telpā 2024. finanšu gada budžeta izpildes apstiprināšana

26.	atzinīgi vērtē Eiropas Savienības Aģentūras lielapjoma IT sistēmu darbības pārvaldībai brīvības, drošības un tiesiskuma telpā (eu-LISA) paveikto 2024. gadā, tostarp SIS, VIS un Eurodac operāciju konsolidāciju, Frontex pieslēgšanos SIS, pilnas VIS piekļuves nodrošināšanu Bulgārijai un Rumānijai un e-CODEX sistēmas darbības pārvaldības oficiālo pārņemšanu; norāda arī, ka aģentūra gatavojas jaunajai Eurodac sistēmai, kas attiecībā uz galvenajām funkcijām jāievieš līdz 2026. gada jūnijam, un ka ir sākta kopējo izmeklēšanas grupu sadarbības platformas (JITs CP) izstrāde; atgādina, ka ir pilnībā jāievēro piemērojamais datu aizsardzības acquis;
27.	ar gandarījumu norāda, ka 2024. gadā eu-LISA savas 307,39 miljonus EUR vērtās saistību apropriācijas izpildīja 100 % apmērā, kā arī pilnībā izpildīja maksājumu apropriācijas 260,11 miljonu EUR apmērā, ieskaitot arī pārnesumus; atzinīgi vērtē to, ka ievērojami samazinājies pārnesto apropriāciju apmērs, proti, no 2024. gada uz 2025. gadu pārnests aptuveni par 50 % mazāk apropriāciju nekā gadu iepriekš, tādējādi kliedējot Parlamenta savulaik paustās bažas, taču pauž nožēlu par to, ka joprojām vērojams augsts atcelto maksājumu apropriāciju īpatsvars, proti, 14,5 %;
28.	uzsver, ka ir steidzami jāpabeidz sadarbspējas arhitektūras izveide, ņemot vērā kopīgajā izmēģinājumā gūto pieredzi, un uzsver, ka ātra un uzticama informācijas apmaiņa ir būtiski svarīga Savienības brīvības, drošības un tiesiskuma telpai;
29.	pauž nožēlu par to, ka ieceļošanas/izceļošanas sistēma (IIS) nevarēja sākt darboties 2024. gada novembrī, bet atzinīgi vērtē eu-LISA ieviestos pasākumus, kuru mērķis ir paātrināt progresu un garantēt sistēmas pakāpenisku stāšanos spēkā no 2025. gada 12. oktobra;
30.	atzinīgi vērtē eu-LISA pastiprināto pievēršanos kiberdrošībai, tostarp uzraudzību 24 stundas diennaktī un 7 dienas nedēļā, reaģēšanu uz incidentiem un mācības sadarbībā ar TI aģentūru tīklu (JHAAN); uzsver, ka ir svarīgi laikus īstenot Savienības jauno kiberdrošības un informācijas drošības regulējumu;
31.	norāda uz eu-LISA centieniem 2024. gadā efektīvi izmantot savus finanšu resursus un cilvēkresursus; atzīst, ka ir svarīgi vēl vairāk uzlabot amata vietu aizpildījuma rādītājus un mazāk paļauties uz ārējiem darbuzņēmējiem, tā vietā stiprinot iekšējās spējas; atzinīgi vērtē stratēģiskās pārvaldības rīcības plānu, kura mērķis ir uzlabot sistēmas darbību, veidot iekšējās attīstības spējas, uzlabot talantu pārvaldību un stiprināt attiecības ar ieinteresētajām personām; aicina Komisiju un dalībvalstis nodrošināt, lai eu-LISA rīcībā būtu pietiekami resursi, kas atbilstu tās uzdevumu apjoma pieaugumam;
32.	uzsver eu-LISA spēju palielināšanas programmas nozīmi pietiekamu datu centra resursu nodrošināšanā gan jaunajām, gan esošajām IT sistēmām, un atzinīgi vērtē pašreizējos pasākumus uzticamas budžeta plānošanas un uzraudzības uzlabošanai; uzsver, ka ir svarīgi pabeigt darbu pie resursu plānošanas stratēģijas un palielināt iekšējās spējas, lai samazinātu atkarību no ārējiem darbuzņēmējiem; vienlaikus aicina pastiprināt darbuzņēmēju pārraudzību, ņemot vērā arī aģentūras apstrādāto datu sensitivitāti;
V daļa – Eiropas Robežu un krasta apsardzes aģentūras 2024. finanšu gada budžeta izpildes apstiprināšana
33.	atgādina, ka pārskatīto pilnvaru rezultātā un saskaņā ar šajā periodā pieņemtajiem budžeta lēmumiem aģentūras budžets ir palielinājies no 118 miljoniem EUR 2011. gadā līdz 922 miljoniem EUR 2024. gadā; norāda, ka līdz ar paplašinātām pilnvarām un lielāku budžetu ir jānodrošina pārskatatbildība un pārredzamība, vienlaikus nodrošinot aģentūras pilnīgu darbības spēju, lai tā varētu efektīvi pildīt savus uzdevumus, tostarp ievērot pamattiesības;
34.	atzīst, ka 2024. gadā Eiropas Robežu un krasta apsardzes aģentūra (Frontex) spēra būtiskus soļus, lai saskaņotu savu stratēģisko virzību un operatīvās spējas ar Migrācijas un patvēruma pakta prasībām, īstenojot iekšēju rīcības plānu dalībvalstu atbalstam pakta īstenošanā, piedaloties ES mehānismā sagatavotībai ar migrāciju saistītām krīzēm un to pārvaldībai (Migrācijas sagatavotības un krīzes plāns) un pieņemot Frontex starptautiskās sadarbības stratēģiju 2024.–2026. gadam;
35.	atzinīgi vērtē to, ka 2024. gadā Frontex ieviesa jauno komandķēdi, kas ļauj decentralizēti pieņemt lēmumus un ātrāk reaģēt uz jaunām operatīvām vajadzībām vietējā līmenī; atzīst, ka jaunais organizācijas un darbības modelis var nodrošināt elastīgāku, pielāgotiesspējīgāku un izmaksu ziņā efektīvāku darbību pārvaldību salīdzinājumā ar iepriekšējo sistēmu; aicina aģentūru salīdzināt jauno kārtību, nosakot kvantitatīvus un kvalitatīvus mērķus un ziņojot par progresu; turklāt atzinīgi vērtē 2024. gada stratēģiskās riska analīzes pieņemšanu;

36.	atzinīgi vērtē arī to, ka Frontex arī padziļināja partnerību ar EUAM Ukraine, stiprinot integrētu robežu pārvaldību un drošību pie ES un Ukrainas robežas pašreizējā konflikta apstākļos;	37.	uzsver Frontex nozīmīgo lomu Savienības ārējo robežu aizsardzībā; atzinīgi vērtē Frontex lomu meklēšanas un glābšanas operācijās – jūras un gaisa resursu iesaisti kopīgajās operācijās, kas tika īstenotas, reaģējot uz 1599 incidentiem un palīdzot 65 919 migrantiem; atkārtoti aicina izveidot visaptverošu ES meklēšanas un glābšanas misiju, ko īstenotu dalībvalstu kompetentās iestādes un Frontex un kas varētu ievērojami samazināt jūrā bojā gājušo skaitu;
38.	atzinīgi vērtē Frontex proaktīvi veiktos turpmākos pasākumus attiecībā uz sūdzībām, kas saistītas ar pamattiesībām; uzsver, ka ir svarīgi cieši sadarboties ar valstu iestādēm, lai saskaņā ar valstīs spēkā esošajiem mehānismiem nodrošinātu pienācīgu turpmāko rīcību attiecībā uz iespējamiem pamattiesību pārkāpumiem; tomēr iesaka uzlabot sūdzību mehānismu, lai stiprinātu tā efektivitāti, jo daļa no sūdzībām, kas saistītas ar pamattiesībām, joprojām tiek noraidītas kā nepieņemamas; norāda, ka tā dēvētā “46. panta darba grupa”, kas tika izveidota 2022. gada 27. septembrī, lai izpilddirektoram atvieglotu lēmumu pieņemšanas procesu, noslēdza savu darbu 2024. gada 22. septembrī; uzsver, ka Frontex amatpersonām ir jāizvairās no iesaistīšanās darbībās, kas varētu tieši vai netieši pārkāpt pamattiesības; atzinīgi vērtē Frontex pastiprināto apņemšanos nodrošināt pārredzamību un pārskatatbildību; uzver, ka ir vajadzīga sīkāka informācija pēc veiktajām operācijām;
39.	atzinīgi vērtē Pamattiesību ievērošanas komisijas izveidi, apstiprinot, ka pamattiesību ievērošana visās Frontex darbībās ir visas aģentūras kopīga atbildība, un atzīst Pamattiesību rīcības plāna īstenošanā gūto progresu;
40.	atzīst Pamattiesību rīcības plāna īstenošanā gūto progresu un mudina Frontex turpināt proaktīvus centienus iesaistīt īstenošanā un regulārā izvērtēšanā valstu iestādes, ņemot vērā to, cik tas ir nozīmīgi visiem Eiropas robežu un krasta apsardzes komponentiem;
41.	norāda, ka amata vietu aizpildījuma koeficients bija 85,3 % (2773 aizpildītas amata vietas), tādējādi aizpildīto vietu īpatsvaram nesasniedzot plānotos 93 %, un aicina Frontex turpināt darbā pieņemšanu, lai pēc iespējas ātrāk samazinātu neaizpildīto amata vietu īpatsvaru; stingri mudina aģentūru turpināt centienus panākt ģeogrāfisko un dzimumu līdzsvaru;
42.	atzinīgi vērtē to, ka tika pabeigta konkursa procedūra attiecībā uz sistēmas “Viltoti un autentiski dokumenti tiešsaistē” (FADO) ieviešanu, tika izraudzīts darbuzņēmējs, parakstīts līgums un ir sācies īstenošanas posms; tomēr, tā kā FADO regula stājās spēkā jau 2020. gada aprīlī, pauž nožēlu par FADO ieviešanas kavēšanos un aicina Frontex to pilnībā ieviest;
43.	norāda, ka Frontex ir arvien nozīmīgāka loma trešās valstīs, it īpaši tāpēc, ka ir noslēgti un atjaunināti vairāki statusa nolīgumi un darba nolīgumi, kā arī augusi politiskā apņemšanās; uzsver nepieciešamību rūpīgi apsvērt samērīgumu un pamattiesību saistības darbībās, kurās iesaistītas trešās valstis, ņemot vērā atšķirīgo darbības vidi;
44.	norāda, ka patlaban tiek īstenoti trīs OLAF finanšu ieteikumi un Eiropas Ombuda ieteikumi, kuru īstenošanas termiņš bija 2025. gada maijs; mudina Frontex bez tālākas kavēšanās nodrošināt, ka pilnībā tiek īstenoti visi ieteikumi, kurus sniegušas Eiropas revīzijas un kontroles struktūras, sevišķi OLAF, kā arī Eiropas Parlamenta Frontex kontroles darba grupas, Eiropas Ombuda, Revīzijas palātas un Frontex Darba grupas pamattiesību un juridisko darbības aspektu jautājumos (WG FRaLO) ieteikumi; ar gandarījumu norāda, ka kopš 2023. gada decembra nav palikusi neviena nenoslēgta lieta saistībā ar Frontex kontroles darba grupas ieteikumiem, konkrēti – 39 ieteikumi ir īstenoti, bet 3 ir slēgti kā neīstenojami; turklāt kopš 2024. gada oktobra nav nevienas neizpildītas darbības saistībā ar OLAF ziņojumu, jo 100 % darbību ir īstenotas; prasa Komisijai nodrošināt, ka pēc OLAF un EPPO konstatējumiem attiecībā uz Frontex tiek noteikti skaidri īstenošanas termiņi un vajadzības gadījumā disciplinārie pasākumi; aicina Eiropas Komisiju savā priekšlikumā jaunai regulai ņemt vērā visus iepriekš minētajos ziņojumos sniegtos ieteikumus par tiesību aktiem un pārvaldību; 
45.	norāda, ka 2024. gadā FRO birojs, uzraugot Frontex darbības 24 valstīs, darbam uz vietas veltīja aptuveni 1850 dienas, kas par vairāk nekā 10 % pārsniedz iepriekšējā gada rādītāju; norāda uz uzlabojumiem, kas konstatēti attiecībā uz FRO piekļuvi operatīvajām zonām, darbībām un dokumentiem; tomēr uzsver, ka FRO turpināja ziņot par ierobežojumiem attiecībā uz piekļuvi operatīvajām zonām vai darbībām; aicina gan dalībvalstis, gan trešās valstis nodrošināt pamattiesību amatpersonai pilnīgu piekļuvi operatīvajām zonām un darbībām; mudina Frontex nekavējoties nodrošināt, ka šāda pilnīga piekļuve ir priekšnosacījums iesaistei kopīgajās operācijās;
VI daļa – Eiropas Savienības Tiesībaizsardzības apmācības aģentūras 2024. finanšu gada budžeta izpildes apstiprināšana
46.	norāda, ka Eiropas Savienības Tiesībaizsardzības apmācības aģentūras (CEPOL) darbības budžets 2024. gadā bija 12 589 437 EUR, proti, par 12,3 % vairāk salīdzinājumā ar 2023. gada galīgo budžetu; atzinīgi vērtē to, ka 2024. gadā CEPOL saistību apropriāciju izpildes līmenis bija 100 %, tādējādi trešo gadu pēc kārtas nodrošinot pilna apmēra izpildi;
47.	pieņem zināšanai to, ka CEPOL nodrošina visaptverošu apmācības portfeli visās jomās, ko aptver Eiropas daudzdisciplīnu platforma pret noziedzības draudiem (EMPACT); norāda, ka EMPACT temati un kibernoziedzība bija populārākie temati, par kuriem apmācības 2024. gadā apmeklēja gandrīz 64 % no kopējā dalībnieku skaita; uzteic CEPOL par to, ka 2024. gadā aģentūra turpināja nodrošināt augstas kvalitātes piedāvājumu, par ko liecina klientu apmierinātības līmenis, proti, kopumā 97 % dalībnieku norādīja, ka ir ļoti apmierināti vai apmierināti ar aģentūras pasākumiem;
48.	atzīst, ka 2024. gada 30. maijā aģentūra cieta no masīva kiberuzbrukuma un ka tās telpās esošā IKT infrastruktūra, kā arī e-mācību platforma LEEd bija pilnībā apdraudētas; atzinīgi vērtē aģentūras koordinēto pieeju jaunas un drošas IT infrastruktūras izveidei ciešā sadarbībā ar CERT-EU un Komisiju; norāda, ka CEPOL saņēma papildu finansējumu 1 153 938 EUR apmērā, lai segtu papildu izmaksas IT jomā (1 064 000 EUR) un algu palielinājumu (89 938 EUR);
49.	atzīst, ka kiberuzbrukuma dēļ ievērojami samazinājās ES dalībvalstu tiesībaizsardzības amatpersonu apmācības tvērums; atzīst, ka, neraugoties uz minēto kiberuzbrukumu, aģentūra 2024. gadā īstenoja 350 pasākumus, kuros piedalījās aptuveni 21 600 dalībnieku (-29 % salīdzinājumā ar 490 pasākumiem un -54 % salīdzinājumā ar 46 431 dalībnieku 2023. gadā);
50.	norāda, ka CERT-EU ir pabeidzis minētā kiberuzbrukuma izmeklēšanu, taču joprojām turpinās kriminālizmeklēšana, ko uzsāka Ungārijas tiesībaizsardzības iestādes ar Eiropola atbalstu; uzsver, ka Eiropas Parlaments sagaida informāciju par izmeklēšanas rezultātiem;
51.	atzinīgi vērtē to, ka CEPOL turpināja piedāvāt kibermācību portfeli, ko nodrošina CEPOL Kibernoziedzības akadēmija; atzinīgi vērtē to, ka īpašie apmācības pasākumi uzlaboja zināšanas par kibernoziedzību un kiberspējas Eiropā tādās jomās kā cīņa pret bērnu seksuālu izmantošanu, krāpšanas shēmām tiešsaistē un kiberuzbrukumiem;
52.	ar nožēlu norāda, ka 2024. gadā salīdzinājumā ar 2023. gadu samazinājās apmācības pasākumu skaits pamattiesību jomā (tika īstenoti 10 pasākumi, kuros piedalījās 427 dalībnieki, savukārt gadu iepriekš – 19 pasākumi, kuros piedalījās 2063 dalībnieki); uzsver, ka CEPOL galvenais mērķis ir atbalstīt, izstrādāt, īstenot un koordinēt tiesībaizsardzības amatpersonu apmācību, vienlaikus īpašu uzmanību pievēršot cilvēktiesību un pamatbrīvību aizsardzībai tiesībaizsardzības kontekstā;
VII daļa – Eiropas Savienības Narkotiku aģentūras 2024. finanšu gada budžeta izpildes apstiprināšana
53.	norāda, ka 2024. gada 2. jūlijā Eiropas Narkotiku un narkomānijas uzraudzības centra vietā oficiāli stājās jaunā Eiropas Savienības Narkotiku aģentūra (EUDA); atgādina, ka EUDA regulā paustais mērķis ir pievērsties narkotiku lietošanas problemātikai ar holistisku un faktos balstītu pieeju;
54.	norāda, ka jauno uzdevumu veikšanai EUDA 2024. gada budžets tika palielināts par vairāk nekā 80 % un tai tika piešķirtas 28 jaunas amata vietas darbinieku pieņemšanai; aicina EUDA nodrošināt jauno pilnvaru īstenošanu pilnā apmērā;
55.	norāda, ka EUDA 2024. gada darbības budžets bija 32 723 728 EUR; atzinīgi vērtē to, ka 2024. gadā EUDA saistību apropriāciju izpildes līmenis bija 100 %; tomēr ar bažām norāda, ka maksājumu apropriāciju atcelšanas līmenis 2024. gadā sasniedza 10,49 %, kas nozīmē, ka tika atcelti maksājumi 3 401 035 EUR apmērā; atzīst, ka šis atcelšanas rādītājs ir saistīts ar ierobežojumiem, kas ietekmēja EUDA iespējas tērēt 2024. gada budžetu līdz aģentūras jauno pilnvaru sākumam 2024. gada 2. jūlijā;
56.	atzinīgi vērtē EUDA ieguldījumu EMPACT un operatīvajos rīcības plānos, kas saistīti ar ES politikas ciklu organizētas un smagas starptautiskās noziedzības jomā; atzinīgi vērtē Eiropas Narkotiku brīdinājuma sistēmas (EDAS) izstrādi, kas paredzēta, lai nāktu klajā ar brīdinājumiem, ja tirgū parādās nopietni ar narkotikām saistīti riski; atzinīgi vērtē Eiropas kriminālistikas un toksikoloģijas laboratoriju tīkla un Eiropas apdraudējumu novērtēšanas sistēmas (ETAS) izveidi;
57.	atzinīgi vērtē EUDA pastāvīgos centienus sadarbībā ar partneriem dalībvalstīs ieviest ES agrīnās brīdināšanas sistēmu (ABS); norāda, ka tika paziņots par 47 jaunām psihoaktīvām vielām (NPS) un ka pašlaik uzraudzīto NPS kopējais skaits ir aptuveni 1000; atzinīgi vērtē aģentūras publicētos tehniskos ziņojumus;
58.	pieņem zināšanai to, ka EUDA 2024. gadā sagatavoja 33 zinātniskas un institucionālas publikācijas, kā arī bija autors vai līdzautors 16 zinātniskiem rakstiem un grāmatu nodaļām, un atzinīgi vērtē aģentūras nodrošināto zinātnisko ekspertīzi un uz pierādījumiem balstītās specializētās zināšanas;
59.	atzinīgi vērtē 2024. gadā iznākušo Eiropas ziņojumu par narkotikām, kura uzmanības centrā ir spēcīgas iedarbības sintētiskās vielas, jauni narkotiku maisījumi un lietošanas tendenču izmaiņas;
60.	ar gandarījumu norāda, ka EUDA regulāri sniedza valstu politikas veidotājiem vērtīgu atbalstu un informāciju par narkotiku politiku un koordinēja zinātniskus sagatavošanas pārskatus par narkotiku radīto kaitējumu, ārstēšanu un kaitējuma mazināšanas praksi; uzsver, ka ir svarīgi turpināt šo būtisko darbu, lai ņemtu vērā jaunas tendences un problēmas, un aicina vēl vairāk stiprināt šīs darbības, veicinot ciešāku sadarbību ar dalībvalstīm un nodrošinot konstatējumu pienācīgu izplatīšanu plašākai auditorijai, tostarp veselības aprūpes speciālistiem un plašai sabiedrībai;
61.	uzsver, ka EUDA ir apmācījusi vairāk nekā 11 700 speciālistu, kas strādā narkotiku jomā, tostarp veselības aprūpes darbiniekus, tiesībaizsardzības darbiniekus un politikas veidotājus gan Savienībā, gan ārpus Savienības, un ka astoņos EUDA organizētajos tīmekļsemināros piedalījās aptuveni 1400 speciālistu; atzinīgi vērtē sadarbību ar citām ES aģentūrām;
VIII daļa – Eiropas Savienības Aģentūras tiesībaizsardzības sadarbībai 2024. finanšu gada budžeta izpildes apstiprināšana
62.	uzsver, ka 2024. gadā Eiropols atbalstīja 3324 operācijas, 65 operatīvās darba grupas un 432 darbības dienas; uzsver aģentūras kā ES kriminālās informācijas centra lomu, ņemot vērā, ka drošas informācijas apmaiņas tīkla lietojumprogramma SIENA tika izmantota vairāk nekā 2 miljonu ziņojumu apmaiņai un aģentūra 2024. gadā ar tīkla starpniecību akceptēja 114 459 operatīvos ieguldījumus;
63.	turklāt norāda, ka Eiropols ir sniedzis 366 operatīvās analīzes ziņojumus un 29 stratēģiskās analīzes ziņojumus; atzinīgi vērtē to, ka – saskaņā ar paustajiem/konstatētajiem viedokļiem – ieinteresētās personas ir visnotaļ apmierinātas ar Eiropola analītiskajiem produktiem;
64.	aicina Eiropolu īstenot atlikušos Eiropas Datu aizsardzības uzraudzītāja (EDAU) ieteikumus, it īpaši saistībā ar uzraudzības atzinumiem; norāda, ka EDAU 2023. gada oktobrī veiktajā pārbaudē tika konstatēti vairāki trūkumi; turklāt aicina Eiropolu ātri īstenot atlikušos 23 ieteikumus, kas sniegti, lai nodrošinātu vai uzlabotu Eiropola atbilstību datu aizsardzības tiesiskajam regulējumam; norāda, ka pašlaik tiek uzskatīts, ka Eiropols ir īstenojis aptuveni 75 % ieteikumu, kas galvenokārt attiecas uz VIS un PDR datu apstrādi;
65.	ņemot vērā, ka 2024. gadā aģentūrai Frontex tika izteikts rājiens, kas attiecas uz migrantu un aktīvistu datu apmaiņu starp Eiropolu un Frontex bez novērtējuma par šādas informācijas apmaiņas nepieciešamību, aicina gan Eiropolu, gan Frontex cieši sadarboties ar EDAU, lai nodrošinātu, ka jebkāda personas datu apmaiņa par pārrobežu noziegumos aizdomās turētajām personām atbilst piemērojamajiem datu aizsardzības noteikumiem un aģentūru attiecīgajām pilnvarām, vienlaikus ļaujot tām pienācīgi veikt izmeklēšanu; šajā sakarībā norāda uz Eiropola sniegto atjaunināto informāciju, kurā uzsvērts, ka laikposmā no 2020. gada līdz 2024. gada beigām Eiropols gadā apstrādāja vidēji 260 aizdomās turēto personu datus, pamatojoties uz Frontex saņemto informāciju;
66.	pauž bažas par drošības incidentu Eiropolā, kad pazuda vairāku Eiropola darbinieku, tostarp vadošo darbinieku, administratīvās personāla lietas; aicina aģentūru ieviest atbilstošus pasākumus, lai novērstu šādu incidentu atkārtošanos; pieņem zināšanai, ka pēc Eiropola 2024. gada 9. aprīlī sniegtā brīfinga LIBE komitejai tika konstatēts, ka par incidentu nav atbildīga neviena trešā persona ārpus Eiropola, turklāt tika veikti papildu pasākumi, lai nodrošinātu atbildību par incidentu, un tika nostiprināti procesi, un kopš tā laika ir digitalizēti 98 % no visām personāla lietām;
67.	atzinīgi vērtē Eiropola ziņojumu “ES bīstamāko noziedzīgo tīklu atklāšana”, kas ir jauns pamatprodukts, kurā aprakstīts, kā ir organizēti paši bīstamākie noziedzīgie tīkli, kādās noziedzīgās darbībās tie iesaistās un kā un kur tie darbojas; atzinīgi vērtē nesen izveidoto Eiropola operatīvo darba grupu (OTF) GRIMM, kuras mērķis ir apkarot jauniešu vervēšanu organizētajā noziedzībā un stāties pretī jaunajai parādībai “vardarbība kā pakalpojums”; mudina Eiropolu un dalībvalstis turpināt veidot šādas specializētas operatīvās darba grupas, lai apkarotu jaunās noziedzības tendences, uzlabojot pārrobežu sadarbību, izlūkdatu apmaiņu un preventīvus pasākumus;
68.	atzinīgi vērtē Eiropola un Eurojust 2024. gada kopīgajā ziņojumā izklāstītos rezultātus un sīki aprakstīto sekmīgo sadarbību starp aģentūrām organizētās noziedzības, migrantu kontrabandas, finansiālo un ekonomisko noziegumu, kibernoziedzības un terorisma un galveno starptautisko noziegumu jomā; uzskata, ka visām attiecīgajām ES aģentūrām, tostarp Eiropolam, Eurojust, CEPOL, OLAF, EPPO un citām, būtu regulāri jāsagatavo kopīgs gada ziņojums, kurā izklāstītas to koordinētās darbības, kopējās operācijas un aģentūru kopējie sasniegumi, lai uzlabotu pārredzamību, saskaņotību un savstarpēju mācīšanos visā Savienības tieslietu un iekšlietu sistēmā; ar gandarījumu norāda, ka Eiropols un Eurojust turpināja sadarbību un palielināja sinerģiju, tostarp Eurojust galvenajā mītnē 2024. gada 9. oktobrī noturot kopīgu Eurojust kolēģijas un Eiropola valdes sanāksmi, kura bija veltīta pārdomām par sadarbību;
69.	atzinīgi vērtē 2024. gada septembrī publicēto aģentūras ziņojumu “AI and policing – The benefits and challenges of artificial intelligence for law enforcement” (“MI un policijas darbs. Mākslīgā intelekta radītās priekšrocības un grūtības tiesībaizsardzības jomā”); atzinīgi vērtē arī ziņojumā sniegto ieskatu tagadējās un nākotnes MI spējās ar orientāciju uz efektīvāku, reaģētspējīgāku un iedarbīgāku tiesībaizsardzības modeli un vienlaikus uzsver bažas par datu neobjektivitāti, taisnīgumu un iespējamiem privātuma, pārskatatbildības un cilvēktiesību aizsardzības apdraudējumiem, kā arī diskrimināciju; aicina Eiropolu pilnībā ievērot Mākslīgā intelekta akta noteikumus par tiesībaizsardzību; aicina Eiropolu nodrošināt EDAU norādījumu pilnīgu īstenošanu šajā sakarā, cita starpā nodrošinot, ka attiecībā uz procesiem, kuru pamatā ir mākslīgais intelekts, tiek ieviesta un īstenota stingra uzraudzības politika, kas garantē, ka visus MI radītos rezultātus pirms to izmantošanas vai nodošanas dalībvalstīm vai sadarbības partneriem pārbauda cilvēks;
70.	ņem vērā ES Ombuda izmeklēšanas secinājumus par divu bijušo darbinieku pārcelšanu amatos, kas saistīti ar seksuālas vardarbības pret bērniem tiešsaistē apkarošanu; atgādina par Ombuda konstatējumu, ka Eiropola rīcība saistībā ar viena darbinieka pārcelšanu ir bijusi administratīva kļūme;




PIELIKUMS. PIENESUMA DEKLARĀCIJA
<FootprintIntro>Saskaņā ar Reglamenta I pielikuma 8. pantu atzinuma sagatavotāja apliecina, ka viņa savā atzinumā ir iekļāvusi pienesumu, kas ir par jautājumiem, kuri attiecas uz lietas priekšmetu, un kas, gatavojot atzinumu pirms tā pieņemšanas komitejā, saņemts no šādiem interešu pārstāvjiem, uz kuriem attiecas Iestāžu nolīgums par obligātu pārredzamības reģistru[footnoteRef:1], vai no šādiem trešo valstu publisko iestāžu, tostarp to diplomātisko pārstāvniecību un vēstniecību, pārstāvjiem:</FootprintIntro> [1:  Iestāžu Nolīgums (2021. gada 20. maijs) starp Eiropas Parlamentu, Eiropas Savienības Padomi un Eiropas Komisiju par obligātu pārredzamības reģistru (OV L 207, 11.6.2021., 1. lpp., ELI: http://data.europa.eu/eli/agree_interinstit/2021/611/oj).] 

	1. Interešu pārstāvji, uz kuriem attiecas Iestāžu nolīgums par obligātu pārredzamības reģistru

	Transparency International EU / EU transparency register: 501222919-71

	2. Trešo valstu publisko iestāžu pārstāvji, tostarp šo valstu diplomātisko pārstāvniecību un vēstniecību pārstāvji

	Nav


Par šā saraksta sagatavošanu ir atbildīga vienīgi atzinuma sagatavotāja.
Ja fiziskas personas sarakstā ir identificētas ar vārdu, amatu vai ar abiem, atzinuma sagatavotāja apliecina, ka viņa ir iesniegusi attiecīgajām fiziskajām personām Eiropas Parlamenta paziņojumu par privātumu Nr. 484 (https://www.europarl.europa.eu/data-protect/index.do), kurā ir izklāstīti nosacījumi, kas attiecas uz to personas datu apstrādi, un ar šādu apstrādi saistītās tiesības.

